Proposta għal REGOLAMENT TAL-KUNSILL li jemenda r-Regolament (KE, Euratom) Nru 1150/2000 li jimplimenta d-Deċiżjoni 2007/436/KE, Euratom dwar is-sistema tar-riżorsi proprji tal-Komunitajiet /* COM/2014/0704 final/2 - 2014/0332 (NLE) */





MEMORANDUM TA’ SPJEGAZZJONI 1. IL-KUNTEST TAL-PROPOSTA L-aġġustament tal-kontribuzzjonijiet nazzjonali tal-Istati Membri (riżorsi proprji) bbażat fuq it-Taxxa fuq il-Valur Miżjud (VAT) u l-Introjtu Nazzjonali Gross (ING), imsemmi fir-Regolament Nru 1150/2000 bħala "riżorsi tal-VAT u riżorsi addizzjonali", għall-finanzjament tal-baġit tal-Unjoni jsir kull sena fl-ewwel jum tax-xogħol ta’ Diċembru. Dawn l-aġġustamenti jvarjaw minn sena għal oħra. Kif turi d-dejta kkalkulata fl-2014, l-aġġustamenti għal riżorsi proprji tal-ING, li jirriżultaw f’ammonti addizzjonali u li għandhom isiru disponibbli minn xi Stati Membri jistgħu jkunu għoljin b’mod eċċezzjonali minħabba reviżjonijiet sinifikanti mwettqa mill-Istati Membri fid-dejta tagħhom tal-ING għas-snin preċedenti. Minħabba li l-Istati Membri jipprovdu d-dejta bażika lill-Kummissjoni, is-sett ta’ dejta globali b’impatt fuq ir-riżorsi proprji għall-Istati Membri kollha tkun magħrufa biss f’Ottubru ta’ kull sena. Skont ir-regoli attwali fir-Regolament Nru 1150/2000, dawn l-aġġustamenti għandhom isiru disponibbli fl-ewwel jum tax-xogħol ta’ Diċembru. Ma hemm l-ebda diskrezzjoni biex ikun hemm qbil dwar data aktar tard. B’mod partikolari lejn tmiem is-sena finanzjarja, u jekk l-ammonti involuti jkunu għoljin ħafna, dan jista’ jpoġġi lill-Istati Membri f’sitwazzjoni baġitarja diffiċli u jista' saħansitra jimplika riskju sinifikanti għall-istabbiltà ekonomika jew finanzjarja tagħhom. 2. IL-KONTENUT TAL-PROPOSTA Għaldaqstant, fiċ-ċirkostanzi li ġejjin, fejn l-ammont globali huwa eċċezzjonalment għoli, l-Istati Membri jkollhom il-possibbiltà li jagħmlu disponibbli l-ammont li jirriżulta minn dawn l-aġġustamenti (il-bilanċi tal-VAT u tal-ING) f'kull mument bejn l-ewwel jum tax-xogħol ta’ Diċembru u l-ewwel jum tax-xogħol ta’ Settembru tas-sena ta’ wara: (a) Eċċess tal-livell limitu individwali: jekk l-ammont tal-bilanċi tal-VAT u tal-ING rigward xi Stat Membru jaqbeż xahrejn ta' wieħed minn tnax li għandhom isiru disponibbli bħala riżorsi tal-VAT u r-riżorsi addizzjonali minn dak l-Istat Membru, b’kunsiderazzjoni tal-effett fuq dawn ir-riżorsi tal-korrezzjoni mogħtija lir-Renju Unit għall-iżbilanċi fil-baġit, skont iċ-ċifri baġitarji attwali, jew (b) Eċċess tal-livell limitu globali: jekk l-ammont totali tal-aġġustamenti rigward l-Istati Membri kollha jaqbeż in-nofs ta' wieħed minn tnax normali, li għandhom ikunu disponibbli bħala riżorsi proprji bbażati fuq il-VAT u l-ING mill-Istati Membri kollha, b’kunsiderazzjoni tal-effett fuq dawn ir-riżorsi tal-korrezzjoni mogħtija lir-Renju Unit għal żbilanċi baġitarji, skont iċ-ċifri baġitarji attwali. Fl-2014, erba’ Stati Membri se jkunu intitolati li jipposponu d-disponibbiltà minħabba li l-livell limitu individwali (aktar minn tnejn ta' wieħed minn tnax normali) jinqabeż. Fir-rigward ta' snin oħra mill-2002, fl-2007 biss żewġ Stati Membri kienu jkunu intitolati għal dan. Madankollu, minħabba li fl-2014 anki l-limitu globali jinqabeż (il-bilanċi tal-VAT u tal-ING għall-Istati Membri kollha jammontaw għal EUR 9,5 biljun, filwaqt li nofs wieħed minn tnax normali huwa inqas minn EUR 5 biljun), l-Istati Membri kollha jistgħu jipposponu t-tqegħid għad-dispożizzjoni ta’ dawn il-bilanċi. Fis-snin l-oħra kollha mill-2004, minbarra l-2007, il-livell limitu globali ma nqabiżx. Din l-emenda diġà tapplika għall-bilanċi tal-VAT u tal-ING li għandhom jiddaħħlu fil-kontijiet tal-Kummissjoni fl-ewwel jum tax-xogħol ta’ Diċembru 2014. Kull Stat Membru li jiddiferixxi d-disponibbiltà tal-aġġustamenti, kompletament jew parzjalment, għandu jgħarraf lill-Kummissjoni fi żmien xieraq, u f’kull każ qabel l-ewwel jum tax-xogħol ta’ Diċembru, dwar id-data jew id-dati meta l-ammonti korrispondenti se jkunu disponibbli. Din id-data jew id-dati huma vinkolanti. Għaldaqstant, kull dewmien biex isiru disponibbli l-aġġustamenti fid-data jew id-dati kkomunikati lill-Kummissjoni għandu jagħti lok għal imgħax skont il-kundizzjonijiet tal-Artikolu 11 tar-Regolament (KE, Euratom) Nru 1150/2000. Ir-Regolament (KE, Euratom) Nru 1150/2000 jitħassar b’mod retroattiv permezz tar-Regolament 609/2014[1]. Għaldaqstant, ikun jeħtieġ li l-emendi magħmula b'din il-proposta jiġu kkunsidrati fil-kuntest tal-proposta li temenda r-Regolament 609/2014, li l-Kummissjoni impenjat ruħha li tippreżenta sal-aħħar ta’ Marzu 2015[2]. 2014/0332 (NLE) Proposta għal REGOLAMENT TAL-KUNSILL li jemenda r-Regolament (KE, Euratom) Nru 1150/2000 li jimplimenta d-Deċiżjoni 2007/436/KE, Euratom dwar is-sistema tar-riżorsi proprji tal-Komunitajiet IL-KUNSILL TAL-UNJONI EWROPEA, Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 322(2) tiegħu, Wara li kkunsidra t-Trattat li jistabbilixxi l-Komunità Ewropea tal-Enerġija Atomika, u b'mod partikolari l-Artikolu 106a tiegħu, Wara li kkunsidra l-proposta mill-Kummissjoni Ewropea, Wara li kkunsidra l-opinjoni tal-Parlament Ewropew[3], Wara li kkunsidra l-opinjoni tal-Qorti Ewropea tal-Awdituri[4], Billi: (1) Skont l-Artikolu 10 minn (4) sa (8) tar-Regolament (KE, Euratom) Nru 1150/2000[5] il-Kummissjoni għandha tikkalkula u tgħarraf lill-Istati Membri bl-aġġustamenti għar-riżorsi proprji msemmija fl-Artikolu 2(1)(b) u (c) tad-Deċiżjoni tal-Kunsill 2007/436/KE, Euratom dwar is-sistema tar-riżorsi proprji tal-Komunitajiet Ewropej[6] (ir-riżorsi tal-VAT u r-riżorsi proprji bbażati fuq l-ING, minn hawn ’il quddiem ir-riżorsi addizzjonali), fil-ħin sabiex idaħħlu dawn l-aġġustamenti fil-kont tal-Kummissjoni msemmi fl-Artikolu 9(1) tar-Regolament (KE, Euratom) Nru 1150/2000 fl-ewwel jum tax-xogħol ta’ Diċembru. (2) F’ċirkostanzi eċċezzjonali, dawn l-aġġustamenti jistgħu jirriżultaw f’ammonti għoljin ħafna li jistgħu jaqbżu b’mod sostanzjali, fir-rigward ta’ xi Stati Membri, xahrejn ta' wieħed minn tnax li għandhom isiru disponibbli bħala riżorsi tal-VAT u r-riżorsi addizzjonali, u b’kollox, għall-Istati Membri kollha, nofs xahar aggregat minn wieħed minn tnax. (3) Għal xi Stati Membri l-obbligu li jagħmlu disponibbli tali ammonti kbar jistgħu jirrappreżentaw piż finanzjarju kbir li jista’ jikkawża diffikultà baġitarja qawwija fuq il-pajjiż, b’mod partikolari lejn tmiem is-sena. (4) Għalhekk l-Istati Membri għandu jkollhom il-possibbiltà li jipposponu t-tqegħid għad-dispożizzjoni ta’ dawn l-ammonti sal-ewwel jum tax-xogħol ta’ Settembru tas-sena ta’ wara, jekk jiġu ssodisfati ċerti kundizzjonijiet. (5) Kull Stat Membru li jiddeċiedi li japplika din l-għażla għandu jgħarraf lill-Kummissjoni minn ħafna qabel l-ewwel jum tax-xogħol ta’ Diċembru bid-data jew id-dati li l-aġġustamenti jkunu se jsiru disponibbli, sabiex ikun hemm ġestjoni effiċjenti tal-ħtiġijiet fi flus kontanti tal-Unjoni. Kull dewmien biex isiru disponibbli l-aġġustamenti fid-data jew id-dati kkomunikati lill-Kummissjoni għandu jagħti lok għal imgħax skont il-kundizzjonijiet tal-Artikolu 11 tar-Regolament (KE, Euratom) Nru 1150/2000. (6) Din l-għażla għandha tkun applikabbli għall-ewwel darba għal aġġustamenti li, skont ir-Regolament (KE, Euratom) Nru 1150/2000, ikunu jridu jiddaħħlu fil-kontijiet tal-Kummissjoni fl-ewwel jum tax-xogħol ta’ Diċembru 2014. (7) Ir-Regolament (KE, Euratom) Nru 1150/2000 għandu għalhekk jiġi emendat kif meħtieġ. ADOTTA DAN IR-REGOLAMENT: Artikolu 1 Ir-Regolament (KE, Euratom) Nru 1150/2000 b'dan jiġi emendat kif ġej: Fl-Artikolu 10 jiddaħħal paragrafu ġdid 7a: "7a B’deroga mill-paragrafi minn 4 sa 7 ta’ dan l-Artikolu, Stat Membru jista’ jdaħħal fil-kont imsemmi fl-Artikolu 9(1) ta’ dan ir-Regolament, ammonti li għandhom jiġu kkreditati lill-Kummissjoni skont dawn il-paragrafi sal-ewwel jum tax-xogħol ta’ Settembru tas-sena ta’ wara, jekk tiġi ssodisfata waħda mill-kundizzjonijiet li ġejjin: (a) jekk l-Istat Membru kkonċernat ikollu jdaħħal fil-kont imsemmi fl-Artikolu 9(1) ta’ dan ir-Regolament fl-ewwel jum tax-xogħol ta’ Diċembru ammont akbar minn tnejn ta' wieħed minn tnax tat-total għal dak l-Istat Membru fil-baġit għar-riżorsi tal-VAT u r-riżorsi addizzjonali, kif imsemmi fil-paragrafu 3, l-ewwel subparagrafu ta’ dan l-Artikolu, kif applikabbli fil-15 ta’ Novembru tal-istess sena, jew (b) jekk l-Istati Membri bħala total ikollhom idaħħlu fil-kont imsemmi fl-Artikolu 9(1) ta’ dan ir-Regolament fl-ewwel jum tax-xogħol ta’ Diċembru ammont akbar minn nofs minn wieħed minn tnax tat-total fil-baġit għar-riżorsi tal-VAT u r-riżorsi addizzjonali, kif imsemmi fil-paragrafu 3, l-ewwel subparagrafu ta’ dan l-Artikolu u jiġu applikati r-rati tal-kambju definiti f'dak is-subparagrafu, kif applikabbli fil-15 ta’ Novembru tal-istess sena. (c) L-Istati Membri jistgħu japplikaw l-ewwel subparagrafu, jekk dawn ikunu għarrfu lill-Kummissjoni qabel l-ewwel jum tax-xogħol ta’ Diċembru bid-deċiżjoni tagħhom, u bid-data jew id-dati tad-dħul tal-ammont tal-aġġustamenti fil-kont imsemmi fl-Artikolu 9(1) ta’ dan ir-Regolament. Kull dewmien fid-dħul tal-ammont tal-aġġustamenti fil-kont imsemmi fl-Artikolu 9(1) ta’ dan ir-Regolament fid-data jew id-dati kkomunikati lill-Kummissjoni skont it-tieni subparagrafu jagħti lok għal pagament ta’ imgħax mill-Istat Membru kkonċernat skont il-kundizzjonijiet tal-Artikolu 11 ta’ dan ir-Regolament. Artikolu 2 Dan ir-Regolament jidħol fis-seħħ l-għada tal-jum tal-pubblikazzjoni tiegħu f'Il-Ġurnal Uffiċjali tal-Unjoni Ewropea. Dan japplika għall-ammonti li għandhom jiddaħħlu fil-kontijiet imsemmija fl-Artikolu 9(1) ta’ dan ir-Regolament (KE, Euratom) Nru 1150/2000 wara t-30 ta’ Novembru 2014. Dan ir-Regolament jorbot fl-intier tiegħu u japplika direttament fl-Istati Membri kollha. Magħmul fi Brussell, Għall-Kunsill Il-President DIKJARAZZJONI FINANZJARJA LEĠIŻLATTIVA 1. ISEM IL-PROPOSTA: [...] 2. IL-LINJI BAĠITARJI: Il-Kapitolu u l-Artikolu: [...] L-ammont stmat għas-sena kkonċernata: [...] 3. L-IMPATT FINANZJARJU ¨ Il-proposta ma għandhiex implikazzjonijiet finanzjarji ¨ Il-proposta ma għandhiex impatt finanzjarju fuq in-nefqa iżda għandha impatt finanzjarju fuq id-dħul – l-effett huwa kif ġej: (miljuni ta' EUR sa ċifra deċimali waħda) || || Il-linja baġitarja || Id-dħul[7] || Perjodu ta' 12-il xahar li jibda minn jj/xx/ssss || [Sena n] Artikolu […] || L-impatt fuq ir-riżorsi proprji || || Artikolu […] || L-impatt fuq ir-riżorsi proprji || || Is-sitwazzjoni wara l-azzjoni || [n+1] || [n+2] || [n+3] || [n+4] || [n+5] Artikolu […] || || || || || Artikolu […] || || || || || 4. MIŻURI KONTRA L-FRODI [...] 5. RIMARKI OĦRA L-emendi jipprevedu l-possibbiltà għall-Istati Membri li jagħmlu disponibbli aġġustamenti ta’ riżorsi tal-VAT u r-riżorsi addizzjonali (il-Kapitoli 31 u 32) f’pagamenti, sakemm l-ammont globali tagħhom huwa eċċezzjonalment għoli (eċċess ta’ livell limitu individwali jew globali). Jekk l-Istati Membri jagħmlu użu minn din il-possibbiltà dan jista’ jwassal li fl-2014 r-riżorsi proprji jkunu disponibbli biss fl-2015. Huwa diffiċli li wieħed ibassar minn qabel sa liema punt l-Istati Membri jagħżlu li jipposponu l-pagamenti. Huwa improbabbli ħafna li l-livell limitu jinqabeż kull sena. Madankollu, ma jistax jitbassar jekk dan huwiex se jseħħ. [1] Ir-Regolament tal-Kunsill (UE, Euratom) Nru 609/2014 tas-26 ta' Mejju 2014 dwar il-metodi u l-proċedura li jintużaw biex jitqiegħdu għad-dispożizzjoni r-riżorsi proprji tradizzjonali, dawk ibbażati fuq il-VAT u dawk ibbażati fuq l-ING u dwar il-miżuri li jissodisfaw il-ħtiġijiet fi flus kontanti (Tfassil mill-ġdid) [2] Fid-dikjarazzjoni konġunta tas-26 ta' Mejju 2014 inkluża fil-minuti tal-Kunsill jinqara li: "Il-Kunsill u l-Kummissjoni jaqblu, li sa mill-anqas tmiem Marzu 2015, il-Kummissjoni se tippreżenta proposta għall-Artikolu 12 tar-Regolament tal-Kunsill dwar il-metodi u l-proċedura li jintużaw biex jitqiegħdu għad-dispożizzjoni r-riżorsi proprji tradizzjonali, dawk ibbażati fuq il-VAT u dawk ibbażati fuq l-ING u dwar il-miżuri li jissodisfaw il-ħtiġijiet fi flus kontanti sabiex tkun tista' ssir reviżjoni tal-proċedura għall-kalkolu tal-interessi fuq l-ammonti li saru disponibbli tard. Barra minn hekk, ir-rata(i) tal-imgħax jkunu konformi mal-prinċipju ta’ proporzjonalità filwaqt li jiżguraw funzjonament bla xkiel tas-sistema sabiex jiġu ssodisfati l-ħtiġijiet fi flus kontanti.” [3] ĠU C , , p. . [4] ĠU C , , p. . [5] ĠU L 130, 31.5.2000, p. 1. [6] ĠU L 163, 23.6.2007, p. 17. [7] Fir-rigward tar-riżorsi proprji tradizzjonali (dazji agrikoli, imposti fuq iz-zokkor, dazji doganali) jeħtieġ li l-ammonti indikati jkunu ammonti netti, jiġifieri ammonti grossi wara t-tnaqqis ta’ 25 % tal-kostijiet tal-ġbir.